EBLM J0555-57 is ’n driedubbele ster sowat 600 ligjare van die Son af. EBLM J0555-57Ab, die kleinste ster in die stelsel, wentel elke 7,8 dae om die primêre ster en was met sy ontdekking die kleinste bekende ster met ’n massa wat groot genoeg is vir die fusie van waterstof in sy kern. EBLM J0555-57, ook bekend as CD-57 1311, is ’n driedubbele ster in die sterrebeeld Skilder. Dit bestaan uit ’n visuele dubbelster, met twee sterre soos die Son wat 2,5 boogsekondes van mekaar af is: EBLM J0555-57A, met ’n skynbare magnitude van 9,98 en spektraaltipe F8, en EBLM J0555-57B, met ’n skynbare magnitude van 10,76. Geen wentelbeweging is waargeneem nie, maar hulle het feitlik identiese radiale snelhede en is vermoedelik swaartekraggebonde. Komponent A van die stelsel is self ’n verduisterende dubbelster (EBLM J0555-57Ab wentel om EBLM J0555-57Aa). Tydens oorgange verminder die helderheid met sowat 0,05%. Die vorm en duur van die oorgange gee ’n aanduiding van die radiusse van die twee sterre. Die wentelperiode is sowat 7 dae en 18 uur, die eksentrisiteit 0,09, die baanhelling 89,84° en die halwe lengteas 0,08 AE.